Il-Ħela tal-Ħin Kienu l-ħdax ta' filgħaxija. Konna t-tnejn bilqiegħda fl-istess karozza bi spazju ta persuna bejnietna vojt, imtaqqal bil-ħsibijiet psikoloġiċi analitiċili hi miżgħuda bihom iż-żgħożija. Ftit minuti qabel ma nxtegħlet il-magna qadima tal-karozza ta' missieri, konna qed nitħaddtu fuq affarijiet sempliċi, sabiex insikktu l-frugħa, f'forma ta' persuna, li bdiet tfakkarna ħelu ħelu f'widnejna fuq l-iskumdità tas-sitwazzjoni. Hekk kif bdiet miexja l-karozza b'dak il-ħoss tagħha jċaqċaq, ftaħt it-tieqa. Kien fl-eqqel tas-sajf, u minkejja li x-xemx kienet ħakmet kull rokna mdella matul il-jum, filgħaxija qamet buffura riħ u dlonk, b'mod ġentili, tefgħatli xagħri lura, bħal qisu riedet tagħtini iktar spazju biex naħseb. Il-kliem fieragħ ta'bejnietna malajr inħataf mill-ħemda tal-lejl u ddeċidejna li nqattgħu l-kumplament tal-vjaġġ naħsbu fuq li kien ġara ftit sigħat ilu filwaqt li nħallu l-istilel eterni jippruvaw idawlu l-kurituri mudlama ta' moħħna u qalbna. L-hena li kienet qed tgħammar f'għajnejh issa għebetu ħalliet baħħ. Spazju, fejn beda jimtela mimli tama ġdida mħallta ma' biża' t'inċertezza. Daqq il- mobile. Mill-ewwel irrispondieh, u hekk kif qata' reġa' ntilef f'dinja għalih. Dejjem ippruvajt nara u ngħarbel il-moviment u l-ħarsa fonda f'għajnejn dak li nammira, iżda dejjem ninsa nħares lejja nnifsi u nipprova norganizza l-emozzjonijiet li jħufu fija, lesti sabiex mal-inqas ċans jibdew isabbtu u jagħfsu ma' sidri. Iħalluni bla nifs biex nesprimi ruħi u bla enerġija biex naħseb. Din id- 16 Leħen il-Malti darba, pero, kont naf x'kien qed jiġri quddiemi. Kont naf li rġajt tlift għaqli wara l-istess ġuvni għat-tieni darba, u kont naf ukoll li — għat-tieni darba, hu kien tilef għaqlu wara tfajla, minkejja l-aħbar friska ta' rifjut li kien irċieva ġimgħa ilu. Għajnejh bdew jiddu meta ftit ilu raha u d-daħka tiegħu nbidlet, mill-frugħa taż-żgħożija qabeż għall-innoċenza tat-tfulija. L-imħabba mhijiex xjentifika — skont iż-żgħażagħ. Għax f'demmhom hemm ħrara taħraq, tiġri mal-vini ta' ġisimhom. Maqfula f'qalbhom hemm ħuġġieġa li mal-inqas tqanqila taqbad u tifferoċja, lesta li tibla' t-tiben tal-ħsieb matur. F'dan il-waqt wisq probabbli hu kien qed jaħseb fiha, fuq kemm biħsiebu jistenna li tbiddel fehmitha. Il-ħsieb beda jiġri bija u kien qed iħallini llebbet warajh bla nifs, nipprova nwaqqfu qabel ma jwassalni sal-baħħ indifferenti. Forsi għalhekk inħobb inqis lil ta' quddiemi milli nħares fil-mera li tirrifletti 'l qalbi. Sakemm dan kollu kien qed jiġri f'moħħi lħaqna wasalna. Kienu l-ħdax u Sellimtlu, filwaqt li rajtu nieżel mill-karozza qisu wieħed mitruħ u għajjien. Hekk kif bqajna mexjin bil-karozza r-riħ qisu tbiddel u mill-ewwel ħabbilli xagħri f'għoqda waħda. Għalaqt it-tieqa. Dak il-lejl qam riefnu qawwi li dam isabbat mat-tieqa ta' kamarti, bla ħniena, sas-sigħat bikrin tal-għodwa. Il-kamra kienet iktar mudlama mis-soltu u l-ħsibijiet li bdew jiġru fil-passaġġi ta' moħħi smajthom jidwu mal-erba' ħitan solitarji tal- kamra. Il-ħemda keffnitni fil-liżar tal-ħsieb u begħditni minn kull serħan li tista' tipprovdi raqda ħiemda, mitlufa fl-għammieq ħolliemi tal-lejl. Id-dlam li waqa' fuqi ħassejtu jkexkixni. Ma nafx għalfejn il-bniedem jibża daqshekk mid-dlam. Forsi t-tweġiba tinsab fil-mument meta daklijkun isibruħu waħdu, fil-baħħ, fejn lanqas id-dawl tal-qamar ma jkun jista' jlumu. Il-bniedem — waħdu — u ħsibijietu. Xena li minkejja li titlob profondità ta' ħsieb, tista' toffri wkoll it-tarftal-kobba, is-serħan tal-moħħ, is-soluzzjoni tal-problema. Allura jekk wieħed proprju jibża' jogħdos fih innifsu, ma jistax jiskopri l-umanità tiegħu, u allura ma jkunx jista'jiskopri t-tarf tal-kobba. B'hekk il-bniedem donnu jidra jgħix fl-għarfien tal-'ma nafx', jew aħjar, fl-injoranza tal-'ma rridx inkun naf'. Minkejja li barra t-tieqa l-bard beda jitqabad mas-sħana tal-jum, ħassejtfawra tielgħa għal wiċċi. il-lewn ħamrani li kelli, ġie maħkum mis-swidija tal-kamra. Qbadt il-mobile biex niċċekkja l-ħin — is-sagħtejn ta' filgħodu. Ħarist barra t-tieqa. Bdiet traxxax ix-xita. L-istilel — slaten tas-smewwiet — ma għadd 32 LXXXII 17 setgħux ilumuni llum. Għax is-sħab tal-maltemp għatta, b'mod feroċi, id-dija tagħhom. Ħassejt griżmejja nexfin qoxqox. Inżilt isfel sabiex nieħu tazza ilma, iżda hekk kif xofftejja messew ħalq it-tazza mar l-aptit. Il-ħoss tal-arloġġ għajjien, itektek, baqa' jidwi mal-irkejjen tad-dar, il-ħoss apatetiku nifidli ħsiebi. Is-sisien ta' moħħi issa bdew jiddgħajfu u l-anestesija tal-lejl ħallejtha taħkimni. Ħarist lejn l-arloġġ għal darb'oħra. Is-sagħtejn u ħamsa. Tlajt fuq f'kamarti u ppruvajt nitboq għajnejja, iżda baqgħu miftuħin beraħ. Ħassejtis-sħana —inkxift. Erġajt ħassejt il-bard — tgħattejt. Ħarist barra t-tieqa. Għalaqt għajnejja. Hekk kif il-mewġa tan-ngħas bdiet tilħaqni — daqq il-mobile. Qalbi għamlet tikk. Ftaħtu: 'Għandna bżonn nitkellmu' Kienu s-sagħtejn u sitt minuti ta' filgħodu. 18 Leħen il-Malti